Сусьветная служба Бі-Бі-Сі

**Сусьветная служба Бі-Бі-Сі** () — брытанская дзяржаўная радыёстанцыя, заснаваная ў 1932 годзе для замежнага вяшчаньня. На 2015 год падавала агляды, навіны і рэпартажы на 31 мове (азэрбайджанская, ангельская, арабская, бірманская, бэнгальская, валійская, віетнамская, гіндзі, гішпанская, інданэзійская, кітайская, кыргыская, нэпальская, партугальская, пуштунская, пэрсыдзкая, расейская, , самалійская, суахілі, сынгальская, таджыцкая, тайская, тамільская, турэцкая, узбэцкая, украінская, урду, француская, хаўская і шатляндзкая). Вяшчаньне ажыцьцяўлялася ў 57 краінах сьвету, у тым ліку ў 30 краінах Афрыкі (Буркіна-Фасо, Бурундзі, Бэнін, Габон, Гана, Гвінэя, Джыбуці, Замбія, Камэрун, Кенія, Дэмакратычная Рэспубліка Конга, Кот д’Івуар, Лесота, Лібэрыя, Мадагаскар, Мазамбік, Малаві, Маўрытанія, Нігер, Паўднёвы Судан, Руанда, Сьера-Леонэ, Сэйшэлы, Сэнэгал, Танзанія, Тога, Уганда, Цэнтральна-Афрыканская Рэспубліка, Чад і Экватарыяльная Гвінэя), 13 краінах Азіі (ААЭ, Аўганістан, Банглядэш, Бахрэйн, Ірак, Катар, Камбоджа, Кувэйт, Манголія, Нэпал, Сынгапур, Усходні Тымор і Ярданія), 7 краінах Эўропы (Альбанія, Брытанія, Латвія, Летува, Нямеччына, Сэрбія і Чэхія), 4 краінах Паўночнай Амэрыкі (Антыгуа і Барбуда, Барбадас, Трынідад і Табага і Ямайка) і 3 краінах Акіяніі (Вануату, Папуа-Новая Гвінэя і Фіджы). Выпускаліся 124 перадачы, у тым ліку даведкавыя, забаўляльныя, мастацкія, музычныя, навіновыя, навучальныя, рэлігійныя і спартовыя. На 2014 год радыёстанцыя мела 128 млн слухачоў.

## Мінуўшчына

У сьнежні 1932 г. Брытанская вяшчальная карпарацыя (БВК; анг. BBC, ) запусьціла радыё «Імпэрская служба Бі-Бі-Сі» на  (1,6—30 мэгагэрц) для заморскіх уладаньняў у Аўстраліі, Індыі, Канадзе, Заходняй і Паўднёвай Афрыцы. 3 студзеня 1938 году першай зь іншамоўных пачала працу арабская служба радыёстанцыі. 29 сакавіка дадалі нямецкую службу. У лістападзе 1939 году радыёстанцыя атрымала назоў «Заморская служба Бі-Бі-Сі» і займела вяшчаньне на афрыкаанс, гішпанскай, італьянскай, партугальскай і францускай мовах. Пры канцы 1940 году лік моваў вяшчаньня вырас да 34-х, у тым ліку на альбанскай, бірманскай, гіндзі ды ісьляндзкай. Штодзённае вяшчаньне павялічылася да 78 перадачаў навінаў. У сьнежні 1940 году нямецкая міна пашкодзіла Вяшчальны дом, што прывяло да часовага перамяшчэньня эўрапейскіх службаў радыё на паўночны захад Лёндану. На пачатак 1941 году радыёстанцыя налічвала больш за 1400 супрацоўнікаў. У 1941—1943 гадах прадусарам гутарковых перадачаў Усходняй службы радыё працаваў Джордж Орўэл.

У 1957 годзе радыёстанцыя займела радыёперадавальнікі на Кіпры (каля Лімасолу) і ў Малайзіі. 1 траўня 1965 году радыёстанцыя атрымала сучасны назоў. У 1966 годзе пабудавалі радыёперадавальнік на востраве Ўшэсьця, што месьціцца на поўдні Атлянтычнага акіяну і дазволіла пашырыць абшар вяшчаньня ў Афрыцы. Пазьней дадаўся радыёперадавальнік у Амане (востраў Масіра). 7 верасьня 1978 году агент Камітэту дзяржаўнай бясьпекі Народнай Рэспублікі Баўгарыя сьмяротна атруціў журналіста Баўгарскай службы Бі-Бі-Сі Георгія Маркава пры дапамозе прыхаванага стрэлу з парасона ў нагу. У жніўні 1985 году працу радыёстанцыі прыпыніла стачка супрацоўнікаў супраць забароны ўрадам Брытаніі на перадачу інтэрвію з дэпутатам  , які належаў да ірляндзкай партыі «Шын Фэйн» ().

У сакавіку 1999 году зачынілі нямецкую службу радыё. Затым зачыніліся габрэйская, дацкая, італьянская, малайская, фінская і японская службы. Пры канцы сакавіка 2006 году спынілася радыёвяшчаньне на баўгарскай, вугорскай, грэцкай, казаскай, польскай, славацкай, славенскай, тайскай, харвацкай і чэскай мовах. 1 жніўня 2008 году спыніла працу румынская служба. У студзені 2011 году зачынілі альбанскую, македонскую і сэрбскую службы. Спынілася радыёвяшчаньне па-азэрбайджанску, па-віетнамску, па-расейску, па-турэцку і па-ўкраінску.

## Крыніцы

## Вонкавыя спасылкі
* Падкасты
* Украінская служба

Катэгорыя:Радыёстанцыі
Катэгорыя:Брытанская вяшчальная карпарацыя
Катэгорыя:Зьявіліся ў 1932 годзе